ພວກຜູ້ນໍາອາຟຣິກາສະເໜີ ຂໍ້​ຕົກລົງ​ໃຫ້ ທ່ານ Laurent Gbagbo ມອບອໍານາດ
ຜູ້ນໍາ Ivory Coast ຈະໄດ້ຮັບການຄໍ້າປະກັນ​ຄວາມ​ປອດ​ໄພ ຖ້າຫາກທ່ານຍອມ​ໂອນອໍານາດ​ ໂດຍ​ຮັບ​ເອົາ​ການ​ຕົກລົງ​ທີ່​ຕໍ່​ຮອງ​ ບໍ່​ໄດ້​ນັ້ນ.
ພວກຜູ້ນຳຂົງເຂດອາຟຣິກາໄດ້ພົບປະກັບປະທານາທິບໍດີ Ivory Coast ທ່ານ Laurent Gbagbo ທີ່ທ້າທາຍນັ້ນ ໃນວັນຈັນວານນີ້ແລະສະເໜີຂໍ້ຕົກລົງໃຫ້ນິລະໂທດກໍາ ຖ້າວ່າທ່ານຍອມມອບອໍານາໃຫ້ຄູ່ແຂ່ງ ຄືທ່ານ Alassane Ouattara ນັ້ນ ຄັ້ງນີ້ແມ່ນເປັນຄັ້ງທີ່ສອງໃນນຶ່ງສັບປະດາ ທີ່ປະທານາທິບໍດີ ຈາກ Benin, Cape Verde ແລະ Sierra Leone ໄດ້ພົບປະກັບທ່ານ Gbagbo ຊຶ່ງການພົບປະໃນວັນຈັນ ວານນີ້ ໄດ້ມີປະທານາທິບໍດີເຄັນຍາທ່ານ Raila Odinga ເຂົ້າຮ່ວມນໍາ ກຸ່ມພວກຜູ້ນໍາດັ່ງກ່າວໄດ້ອອກຈາກນະຄອນຫລວງ Abidjan ໄປ ຫຼັງຈາກທີ່ໄດ້ສົນທະນາກັບທ່ານ Ouattara ທີ່ໄດ້ບອກພວກນັກຂ່າວໃນເວລານັ້ນວ່າ ການສົນທະນາຫາລືແລະການທູດແມ່ນສິ້ນສຸດລົງແລ້ວ ເຈົ້າໜ້າທີ່ຂອງທ່ານ Odinga ຄົນນຶ່ງກ່າວວ່າ ຜູ້ນໍາ Ivory Coast ທີ່ຍັງກໍາຕໍາແໜ່ງ ໄວ້ຢູ່ນັ້ນ ຈະໄດ້ຮັບການຄໍ້າປະກັນຄວາມປອດໄພ ຖ້າຫາກທ່ານຍອມໂອນອໍານາດ ໂດຍຮັບເອົາການຕົກລົງທີ່ຕໍ່ຮອງບໍ່ໄດ້ ທີ່ພວກຜູ້ນໍາອາຟຣິກາໄດ້ສະເໜີໃຫ້ນັ້ນ ໃນອີກດ້ານນຶ່ງ ທາງເຈົ້າໜ້າທີ່ສະຫະລັດກ່າວໃນວັນຈັນວານນີ້ວ່າ ສະຫະລັດຈະເຕັມໃຈ ທີ່ຈະຊ່ອຍໃຫ້ທ່ານ Gbagbo ອອກຈາກວິກິດການນີ້ໄປໄດ້ຢ່າງມີກຽດແລະສັກສີ ຖ້າຫາກ ທ່ານຍອມສະລະອໍານາດ ຊຶ່ງອາດຮວມທັງການໃຫ້ມາລີ້ໄພຢູ່ສະຫະລັດນໍາ ແຕ່ວ່າເວລາ ສໍາລັບໂອກາດດັ່ງກ່າວນີ້ແມ່ນໃກ້ຈະໝົດລົງແລ້ວ